Jabarkan Riwayat dari Ags. Arya Dipayana dalam bahasa jawa

Ags. Arya Dipayana lair ing Kabupatèn Tulungagung, Jawa Wétan, 29 April 1961. Miwiti kiprah kesenian nalika taksih wonten sekolah menengah kanthi nyerat carita cekak lan geguritan. Ngrampungaken pawiyatanipun ing Jurusan Sastra Prancis, Fakultas Sastra, Universitas Indonesia. Piyambakipun naté nyambut damel minangka redhaktur tamu ing kalawarta Hai lan Zaman, lan sapérang biro iklan. Karyanipun kathah ingkang dimot ing ariwarta kados ta Majalah Hai, Suara Pembaruan, Zaman, Majalah Matra lan sanèsipun. Taun 1976 piyambakipun miwiti kiprah ing donyanipun téater, ngedekaken Teater Egg (sapunika Teater Tetas) taun 1978. Awit taun 1985 nyerat lakon drama kanggé sapérang pagelaran. Buku geguritanipun ingkang naté dibabar, inggih punika Sajak Pejalan Kaki, Tiga Cermin Kecil (Kumpulan Bertiga), lan Sehingga Kabut (Kumpulan Tunggal). Sawenèh geguritanipun dipundadosaken lagu déning Dwiki Dharmawan, kalantunaken déning Novia Kolopaking, Reda Gaudiamo, lan sanèsipun.

Ags. Arya Dipayana ugi aktif dados sutradara pagelaran-pagelaran Teater Tetas. Lakon drama ingkang diserat antawisipun Wisanggeni Berkelebat, Seorang Anak Menangis, Palaganada: Dari Negeri Cinta, Jejak Surga, lan Julung Sungsang dan Raung Kuda Piatu (2009). Ags. Arya Dipayana tilar donya ing tanggal 1 Maret 2011, antawisipun jam 22:30 WIB, nalika saweg ngrawuhi lokakarya téater ing Purwakarta, Jawa Barat minangka pawicara. Jenazah dipunsarèkaken ing TPU Jeruk Purut, Jakarta Selatan.